text: Fanø Brugs skal i spjældet
  09 oktober 2013 kl. 07.50
  SuperBrugsen i Nordby har fået så mange kunder, at den er nødt til at udvide. Nu overtager Brugsen en grund med det gamle arresthus.
  Fanø Brugsforening har netop købt grunde Hovedgaden 87 af det statslige ejendomsselskab Freja for ti millioner kroner. Grunden er knap 8000 kvadratmeter, og bygningen er den gamle arrest, der blev nedlagt med regeringens fængselsforlig i efteråret 2012.
  
  Ny slagter-afdeling
  Brugsens bestyrelse har de seneste forsøgt at finde en velegnet placering til et nyt større og moderne supermarked. Oprindelig havde bestyrelsen kig på det nedlagte mejeri, men ejeren forlangte 20 millioner kroner for det, så den handel blev ikke til noget.
  Brugsen i Nordby skal udvides med bl.a. en slagter-afdeling - hvis ellers planen bliver godkendt af kommunen.
  Fanø Brugsforening er en selvstændig forening, der ejes af pt. 2202 medlemmer. FB ejer Superbrugsen i Nordby, DagliBrugsen i Sønderho, Ok tanken og Fanø Blomster og havde i 2012 en omsætning på lidt over 90 millioner kroner.
  